**תולדות חייו**
שלמה אבן גבירול נולד בשנת 1022 (בערך) בעיר מלגה שבספרד המוסלמית, ואף על פי שחי בה רק שנים אחדות, היא נחשבה בעיניו כעירו, ובכמה משיריו הוסיף לצד שמו את הכינוי "מאלקי" שפירושו: ממלגה. אבן גבירול היה בן יחיד לאביו הסוחר, ובעקבות עיסוקו נדדה המשפחה לסרגוסה, ושם רכש את השכלתו המקיפה גם בתחום לימודי הקודש וגם בתחום המדעים, ובהם פילוסופיה ואסטרונומיה. עוד בילדותו סבל אבן גבירול  ממחלות, ובהן מחלת עור קשה. בשיריו התלונן על גופו החלוש, על קומתו הנמוכה, ועל מחלותיו. בגיל צעיר התייתם מאמו, ואחרי מות אביו נותר לבדו, ולפי המידע שבידנו גם לא התחתן - ומת בודד וערירי בגיל צעיר, כבן 38, כנראה בוולנסיה. בגיל 16 החל לכתוב שירים - שירי קודש ושירת חול, ובעקבות מות אביו נזקק לתמיכתם של נדיבים. אחד מתומכיו החשובים היה יקותיאל אבן חסן, מקורב לחצר המלך שהוצא אחר כך להורג, ועליו חיבר אבן גבירול  שירי קינה נרגשים.  שם, בסרגוסה, כתב בגיל 19 את שירו "הענק" - שיר לימודי המציג את יסודות הלשון העברית.  אחרי מות מיטיבו החמיר מצבו של אבן גבירול: הוא היה צעיר חולה ובודד, "נִכְאָב בְּלִי אֵם וְלֹא אָב", בלי משפחה וחסר תמיכה כלכלית, ועם זאת - איש גאה וקפדן, שהסתכסך עם אנשי העיר. יש הסבורים כי סגולותיו וכישרונותיו  "עוררו קנאה בלב בני סביבתו". הם ייחסו לו יוהרה,  והסכסוך בינו ובין נכבדי סרגוסה היה "ריב הכתוב בשירים בין אדם גדול ונישא לבין בני דורו" שהיו "הדיוטות וגסי לב."  "חוחי אדמה" (=קוצים), כך כינה אבן גבירול את אנשי סרגוסה, ובסופו של דבר נאלץ לעזוב את העיר. משערים כי עבר לגרנדה, ושם חי תחת חסותו של שמואל הנגיד, שאתו קשר קשרים עוד בתקופת מגוריו בסרגוסה. אחרים סבורים כי עבר לוולנסיה ושם נפטר.  בשנת תש"ל - 1970 הוקמה  בעיר הולדתו, מלגה, אנדרטה לזכרו, המתארת את דמותו כפילוסוף השקוע בהרהורים וספר בידו.

מתוך: לכסיקון לתרבות ישראל